Vra die veearts: Dit lyk of iets in ons troetelhen se keel vassit - Voertaal
Marianne Lomberg Mens en dier 2021-10-18
Madelaine van Heerden skryf:
Ons troetelkapokhoenderhen lyk of sy die heeltyd sluk. Sy "adjust" ook nie meer haar krop nie. Sy doen dit nou al vir drie weke.
Ons veearts het erken dat sy nie veel van hoenders af weet nie. Dit is bitter moeilik om te kyk of daar dalk iets in haar keel vassit. Daar is niks in haar keel wat ons kan sien nie. Sy eet en drink normaal, maar sluk die heeltyd.
Enige advies sal baie welkom wees.
Is kapokkies nie die beste troeteldiere nie? En dis net so hartseer as een van hulle seerkry as wanneer dit 'n hond of kat is.
Die simptome wat jy beskryf, kan 'n paar oorsake hê. Een is ongelukkig dat sy iets ingesluk het wat letterlik dwars in die krop steek. Dit sal 'n spesialisoperasie benodig. So kom ons kyk pragmaties na die ander oorsake voor ons so iets doen.
Twee ander moontlikhede is gelukkig makliker om te behandel:
Een is wurms wat gewoonlik in die dermkanaal leef, maar per ongeluk in die krop beland het. Die tweede is 'n bakteriële of gisinfeksie in die krop. Jou veearts behoort jou met 'n ontwurmingsmiddel vir hoenders te kan help, en indien dit nie werk nie, dan 'n kort kursus antibiotika wat aktief is in die dermkanaal.
Hoenderchirurgie gebeur wel in Suid-Afrika! Maar hopelik is haar probleem makliker om op te los as dit.